རྒྱུན་དུ་དགེ་བའི་ཀུན་སློང་བཅོས་ཚུལ།
༄༅།  ། རྒྱུན་དུ་དགེ་བའི་ཀུན་སློང་བཅོས་ཚུལ་
བཞུགས་སོ།  །  ༄༅༅།  ། ཨོཾ་སྭསྟི།  དཀོན་མཆོག་གསུམ་ལ་ཕྱག་འཚལ་ལོ།  ། དལ་འབྱོར་གྱི་མི་ལུས་འདི་རྙེད་དཀའ་བ་ད་རེས་ཙམ་ཡིན་པས་ཆོས་བྱེད་དགོས།  ནམ་འཆི་ངེས་པ་མེད།  ཤི་ནས་གར་སྐྱེ་མེད་པས་ད་ལྟ་ཉིད་ནས་ཆོས་བྱེད་དགོས།  ལས་རྒྱུ་འབྲས་བསླུ་བ་མེད་པས་སྡིག་པ་ལ་འཛེམ་ཞིང་དགེ་བ་བསྒྲུབ་དགོས།  བདེ་འགྲོ་ངན་འགྲོ་གང་དུ་སྐྱེས་ཀྱང་སྡུག་བསྔལ་མྱོང་ཞིང་སྡིག་པ་གསོག་པའི་རྒྱུ་མ་གཏོགས་མི་འདུག་པས་འཁོར་བ་ལས་ཐར་པའི་ཆོས་བྱེད་དགོས།  སེམས་ཅན་ཐམས་ཅད་ཕ་མ་དྲིན་ཆེན་ཤ་སྟག་ཡིན་པར་གསུངས་པས་དྲིན་ཅན་གྱི་ཕ་མ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱེད་པའི་ཆོས་བྱེད་དགོས།  བླ་མ་དཀོན་མཆོག་གསུམ་མཁྱེན།  སྙམ་པ་ནི་ཀུན་སློང་བཅོས་པའོ།  ། ༈སྐུ་གཟུགས་སོགས་བཞེངས་པའི་ཚེ།  སྦྱིན་པའི་བདག་པོས་གཙོ་བྱས་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་དཀོན་མཆོག་གི་སྐུ་གཟུགས་བཞེངས།  བདག་གཞན་ཐམས་ཅད་སངས་རྒྱས་ཐོབ་པའི་རྒྱུར་འགྲོ་བར་ཤོག་ཅིག། བླ་མ་དཀོན་མཆོག་གསུམ་མཁྱེན།  སྙམ་པ་བྱེད།  རྒྱུན་དུ་དགེ་བའི་ཀུན་སློང་བཅོས་ཚུལ་ལྷ་བཟོ་དགེ་སློང་བློ་བཟང་བསྟན་འཛིན་ལ་ཡིན་ནོ། །  ། །